הסינפונייטה הישראלית באר שבע

הסינפונייטה הישראלית באר שבע היא תזמורת ישראלית הפועלת בעיר באר שבע.

 היסטוריה 
ממוזער|297x297px|המשכן לאמנויות הבמה: אולם הבית של התזמורת
הסינפונייטה נוסדה בשנת 1973 על ידי בן-ציון כרמל ואליהו נאוי. בן-ציון כרמל היה ממונה על התרבות והחינוך בבאר שבע. הוא מינה את נסים אלשיך להיות מנצח המשנה בתזמורת קאמרית שכללה 22 נגנים. המנהל המוזיקלי הראשון והמנצח שלה היה אבי אוסטרובסקי. מטרתה הייתה לתת מענה תעסוקתי מקצועי לעשרות המוזיקאים המצטיינים שעלו לארץ מברית המועצות (17 נגנים) והתגוררו בבאר שבע ולפתח את חיי התרבות והמוזיקה בעיר.

בשנת 1977 שונה שמה ל"תזמורת באר שבע", לאחר שהצטרפו לתזמורת נגנים וכלים נוספים והמנהל המוזיקלי שלה היה מנדי רודן כ-15 שנים. בשנת 1980 שונה שמה בשנית ל"סינפונייטה הישראלית באר שבע" לאחר שנוספו אליה נגנים רבים וכלים רבים ומגוונים.

לצד הופעותיה בבאר שבע, מקיימת התזמורת סדרות קונצרטים גם בירושלים, תל אביב, כפר שמריהו, ערד, קריית גת, אופקים, אשקלון ואילת. כמו כן היא יוצאת להופעות מיוחדות בכל רחבי הארץ וברחבי העולם.

בשנת 1995 זכתה התזמורת בפרס הראשון של המועצה לתרבות ואמנות על ביצוע מוזיקה ישראלית ובשנת 1998 קיבלה את פרס "אמנות לעם" על הופעות בערי שדה וביישובים מרוחקים. בין השאר מקיימת הסינפונייטה סדרות קונצרטים לילדים ולנוער. התזמורת הוציאה עד כה תשעה תקליטורים, אלבומי מוזיקה ישראלית, תקליטים והקלטות לרדיו ולטלוויזיה.

בין המנצחים שניצחו על התזמורת היו ליאונרד ברנשטיין, יוסטוס פראנץ ואלכסנדר רהברי. האמנים שניגנו והופיעו יחד עם הסינפונייטה כסולנים הם הפסנתרנים פנינה זלצמן, אריה ורדי, קלוד פרנק ומנחם פרסלר, הכנרים אייזק שטרן, פנחס צוקרמן, שלמה מינץ, ודים רפין, יאן פסקל טורטלייה ועברי גיטליס, הויולן יורי בשמט, הצ'לנים פול טורטלייה, מסטיסלב רוסטרופוביץ' יאנוש סטארקר וולדימיר אורלוף, נגן הקונטרבס גארי קאר, החלילן ז'אן-פייר רמפל, האבובן מוריס בורג, זמרות הסופרן שילה ארמסטרונג וריקי גיא-קירשנבאום והגיטריסט ג'ון מקלפלין.

מנכ"ל הסינפונייטה הנוכחי הוא יאיר נגיד, המנהל המוזיקלי הוא קונסטנטין אורבליאן, מנצח הבית הוא דייוויד סלומון והכנרים הראשיים הם אורי ויסנר לוי וטמיר תבור.

אולם הקונצרטים של הקונסרבטוריון העירוני באר שבע היה בעבר אולם הבית של התזמורת וכיום אולם הבית ומשרדי הסינפונייטה נמצאים במשכן לאמנויות הבמה באר שבע.

בספטמבר 2015, תחת ניצוחו של יוסטוס פראנץ, קיימה הסינפונייטה מסע הופעות מתוקשר בגרמניה, לרגל 50 שנה לכינון יחסים דיפלומטיים בין גרמניה לישראל, בשיתוף תזמורת "פילהרמוניה של האומות" מהמבורג ובכך הייתה לתזמורת הראשונה בהיסטוריה של ישראל, אשר הופיעה בפני בית הנבחרים הגרמני בברלין בבניין הרייכסטאג.

בשנת 2018 שחזרה הסינפונייטה בניצוחו של ניר קברטי את הקונצרט ההיסטורי שהתקיים בניצוחו של ליאונרד ברנשטיין באוקטובר 1948 לאחר כיבוש באר שבע.

מנהלים מוזיקליים
 אבי אוסטרובסקי (1973 - 1977)
 מנדי רודן (1977 - 1991)
 אורי מאיר (1991 - 1999)
 ארי קלאס (1999 - 2001)
 מנחם נבנהויז (2001 - 2002)
 ירון טראוב (2002 - 2005)
 דורון סלומון (2005 - 2013)
 יוסטוס פראנץ (2013 - 2018)
 ניר קברטי (2018 - 2023)
 רני קלדרון (2023 - 2025)
 קונסטנטין אורבליאן (2025 - ממשיך)

כנרים ראשיים
 גודל יישנוב
 לב אוצ'יטל
 יגאל טונה (1977 - 1979)
 אליהו שולמן
 בריג'יט סולם-רייכטר
 דימיטרי וסקוביץ'
 מרים ארחנגרודסקי
 ירון פרנסקי (1986 - 1989, 1994 - 2020)
 יעקב רובינשטיין (2022 - 2024)
 אורי ויסנר לוי (2024 - ממשיך)
 טמיר תבור (2024 - ממשיך)

 תיעוד 
ב-1975 צולם סרט תיעודי בשם "אורקסטרה", שאותו ביים הבמאי אלי כהן והפיק שירות הסרטים הישראלי, המתעד את הקמת הסינפונייטה וקליטת הנגנים העולים בה.

ב-2003 צולם סרט נוסף בשם "הסינפונייטה הבלתי גמורה", שאותו גם ביים אלי כהן והפיק שירות הסרטים הישראלי, המתעד את הסיינפונייטה נחלצת מסכנת סגירה כ-30 שנה אחרי הקמתה.

קישורים חיצוניים






יוסי שיפמן, ריאיון: 40 שנה לסינפונייטה: התזמורת מהמדבר, באתר הבמה, 20 בינואר 2013

הערות שוליים 

באר שבע
באר שבע
קטגוריה:באר שבע: מוזיקה